फरीदाबाद. स्मार्ट सिटी के तहत अब आमजन के कूड़े से आमदनी करने और बिजली पैदा करने की तैयारी हो रही है। नगर निगम इस तरह की योजना इंग्लैंड की तर्ज पर तैयार कर रहा है। निगम के चीफ इंजीनियर ओपी गोयल के अनुसार इंग्लैंड में एक टन कूड़े से आधा मेगावाट बिजली पैदा करने वाला प्लांट शुरू होने वाला है।
फरीदाबाद के कूड़े के सही प्रयोग के लिए ऐसा प्लांट लगना जरूरी है। इसलिए फरीदाबाद व गुडग़ांव के लिए इस तरह की योजना का खाका तैयार किया जा रहा है। इस योजना से एक तरफ कूड़े का नामोनिशान नहीं रहेगा तो दूसरी तरफ दोनों जिलों को 24 घंटे बिजली भी मिल सकेगी।
सफाई में शहर का बुरा हाल
अक्टूबर 2014 में स्वच्छ भारत रैंकिंग में फरीदाबाद को पूरे देश में 421वां स्थान मिला था। पहले नंबर पर मैसूर आया था। यह सर्वे शहरी विकास मंत्रालय की ओर से 476 शहरों में कराया गया था। शहर में जगह-जगह कूड़े के ढेर हैं, सडक़ किनारे मिट्टी जमा होती है। सबसे अहम बात यह है कि फिलहाल गुडग़ांव रोड पर बंधवाड़ी डंपिंग स्टेशन बंद है। इससे कूड़े का सही प्रयोग होना बंद है। फरीदाबाद में डोर टू डोर कूड़ा उठाया जाता है। रेलवे लाइन के समीप रहने वाले लोग कचरा रेलवे लाइन और नालों में फेंक देते हैं। अनियमित कॉलोनियों में लोगों ने घर से कचरा निकाल सडक़ पर डालने की परंपरा बना रखी है। सडक़ व सार्वजनिक स्थलों पर गंदगी फैलाने वालों के खिलाफ जुर्माना लगाने का प्रावधान है जुर्माना नहीं लगाया जाता।
संसाधनों का इस्तेमाल नहीं
फरीदाबाद के पास करीब 3575 सफाईकर्मी हैं। करीब 400 लोगों पर एक सफाईकर्मी। यहां संसाधनों की कमी नहीं है। इन संसाधनों के अलावा भी मांग की गई है। जो संसाधन हैं उनका इस्तेमाल सही प्रकार से नहीं होता।
अभी चल रही है प्लानिंग
इस योजना पर काम कर रहे नगर निगम के चीफ इंजीनियर ओपी गोयल के अनुसार अभी यह पता लगाया जा रहा है कि प्लांट कैसे काम करेगा। इसमें कूड़े की किस तरह से छंटाई की जाएगी।
फरीदाबाद में संसाधन का डाटा
- फरीदाबाद शहर से रोज 600 टन कूड़ा निकलता है।
- इसमें से 500 टन कूड़े को नगर निगम उठा लेता है।
- शहर का कूड़ा गुडग़ांव रोड स्थित बंधवाड़ी प्लांट में जाता है।
- कूड़े को प्लांट तक ले जाने के लिए 10 कंटेनर और 6 डंपर हैं।
- सफाई के लिए करीब साढ़े 3 हजार सफाई कर्मचारी हैं।
शहर का डाटा
- फरीदाबाद शहर की आबादी करीब 14.50 लाख है
- निगम में 35 वार्ड हैं। वार्डबंदी के तहत 40 हो जाएंगे।
- नगर निगम के अंतर्गत सफाईकर्मियों की संख्या 3375 है।
नगर निगम चीफ इंजीनियर ओपी गोयल ने बताया कि फरीदाबाद में कूड़ा डंप करना बड़ी समस्या है। इंग्लैंड में कूड़े से बिजली बनाई जाने की तैयारी पूरी हो चुकी है। हम भी इसी योजना पर काम कर रहे हैं। अब कूड़ा बिकेगा भी और बिजली भी बनेगी। इससे शहर अपने आप ही साफ हो जाएगा। आमजन को भरपूर बिजली भी मिल सकेगी।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva awa_Deva hin_Deva awa_Deva hin_Deva hin_Deva hne_Deva awa_Deva bho_Deva hin_Deva hin_Deva